कक्राझार , 27 नभेम्बर : फैगौ 7 आरो 10 डिसेम्बरआव 40 मासिनि थाखाय खुंजानो गोनां बिटिसि बिसायख'थियाव बिपिएफ दोलोआ गाज्रि रोखोमै जेनसिगोन । बे बाथ्राखौ बुंदों राइज्यो सभानि बारग' एमपि आरो बिजेपि दोलोआव गोदानै हाबनाय बिस्वजित दैमारिआ । 26 नभेम्बरखालि कक्राझारआव थानाय बिजेपिनि मावखुलिआव खुंनाय मोनसे खौरांगिरि मेलआव बारग' एमपि दैमारिआ बुंदोंदि , बे खेबनि बिसायख'थियाव सरासनस्रा राइजो - राजाफोरा सोलायनाय आरो जौगानायनि थाखाय बिजेपिनो भट होनो सिगांदों । बिजेपिआ बिटिसि बिसायख'थियाव मोजां खुंथाय आरो गोगो जौगाथायनि दोहौजों बांसानखो मासि देरहानानै बिटिसि खुंथायखौ दखल खालामगोन । बारग'लांनाय बिपिएफ दैदेन्नाय बिटिसि खुंथायखौ सोंखारिनानै दैमारिआ बुंबावोदि , बिपिएफ दोलोआ सरासन्स्रा सुबुंफोरनि थाखाय जेरैबादि अन्सायलु आरो जौगाखांनि खामानि मावनांगौमोन एसेबां खामानिखौ मावनायाव आबुङै फेलें जादों । बेनिखायनो थांनाय 17 बोसोर समाव बिटिसिखौ गावसिनि गोसोबादियै दैदेनबोनायनि जाहोनाव बेनि फिन्नायखौ बे खेबनि खुंजानो गोनां बिसायख'थियाव बिपिएफआ मोनसिगोन । बिथाङा सोंखारिनानै बुंबावोदि , बिटिसिनि गुबुन गुबुन बिफानफोराव जाख्ल'नाय आरो गेनाखान्थिया सानख'हायै सोलिबोदों । सरासन्स्रा राइजो - राजाफोरा गावसिनि मोन्नांगौ मोन्थायफोरखौ बिपिएफ दैदेन्नाय सरकारनिफ्राय मोन्नो हायाखै एबा नासयजाबोदों । सोलिफु समाव बिजेपि हान्जायाल' गासै बिथिङाव जौगाखांनायनि खामानि मावग्रा मोनसे थार आरो बयजोंबो अन्सायजाग्रा राजखान्थि हान्जा होन्नानै बारग' एमपि आरो बिजेपि दैदेनगिरि बिस्वजित दैमारिआ खौरांगिरि मेलआव फोरमायथिबावो । बे खौरांगिरि मेलनि गेजेरजों दैमारिआ फोरमायथिबावोदि , बिजेपिआ दनै शुक्रबारखालि कक्राझारआव बिटिसि बिसायख'थिनि थाखाय हान्जानि मोनसे बिसायख'थिनि रादाय बिलाइखौ फोसावगोन । जेराव आसाम बिजेपिनि आफादगिरि रन्जित कुमार दास , सोलोंथाय मन्थ्रि हिमन्त बिश्व शर्मामोनहाबो नुजाथिगोन । 
बि टि सि बिसायख'थियाव बि पि एफ दोलोआ गाज्रि रोखोमै जेन्नांसिगोनः बिस्वजित दैमारि